Mediese student vermoorArgieffoto bloot ter illustrasie. (Foto: SAPD/Facebook) ’n 18-jarige verdagte het Maandag in die Chief Albert Luthuli-landdroshof in Mpumalanga op aanklag van moord verskyn nadat die liggaam van ’n mediese student verlede week in ’n rivier by Nhlazatshe in dié provinsie aangetref is. ’n 17-jarige verdagte is ook in hegtenis geneem en sal binnekort in die hof verskyn. Lede van die gemeenskap het die liggaam van Wiseman Mthunzi Zwane (26), ’n mediese student wat eersdaags sy kliniese opleiding aan die Universiteit van die Vrystaat sou voltooi, op 6 Julie met steekwonde in ’n rivier aangetref en die polisie ontbied. ’n Ondersoek het die Elukwatini-polisie op 8 Julie na die verdagtes gelei wat by Nhlazatshe in hegtenis geneem is. Die minderjarige verdagte is tans onder polisiebewaking in die hospitaal nadat hy glo voor sy inhegtenisneming deur lede van die gemeenskap aangerand is. Kol. Donald Mdhluli, polisiewoordvoerder, sê nog inhegtenisnemings kan moontlik volg namate die ondersoek verder ontvou. Die 18-jarige verdagte sal op 19 Julie weer in die hof verskyn waar hy na verwagting om borgtog sal aansoek doen. Die motief vir die moord is nog nie bekend gemaak nie. Lt.genl. Semakaleng Daphney Manamela, Mpumalanga se provinsiale polisiekommissaris, het die inhegtenisnemings verwelkom en gesê sy hoop dat geregtigheid vir Zwane se geliefdes sal geskied. “’n Jong lewe is gewelddadig deur misdadigers kortgeknip. Die nasie en die wêreld is beroof van ’n jong ster wat moontlik oplossings sou kon bied vir die gesondheidsuitdagings waardeur ons vandag in die gesig gestaar word.” Verdere besonderhede oor die moord is nie bekend gemaak nie.